|  |  |
| --- | --- |
| **ROKODELSKA PANOGA** | **Pletnarstvo** |
| **POVZETEK** |
| Pletnarstvo je tradicionalno izdelovanje lesenih čolnov – pleten, za prevoz ljudi in tovora po Blejskem jezeru od pristana do pristana, predvsem pa na Blejski otok s čolnom, ki ga poganja čolnar pletnar stoje, z vesloma. Znanja pletnarstva in pletnarjenja se prenašajo iz roda v rod in ga po tradiciji opravljajo le domačini z Bleda. |
| **EVALVACIJA PANOGE**  |
| Pletnarstvo je tradicionalno izdelovanje lesenih čolnov, imenovanih pletne (tudi pletnja, ladja, nar. vadja, nekdaj tudi plitvica). Razlaga izvora besede pletna naj bi se nanašala na nekoč platneno streho, ki je prekrivala čoln, ali pa ime izvira iz nemške besede »plateboot«, ki pomeni čoln z ravnim dnom.Iz blejske zgodovinske kronike je razvidno, da sta se izdelovanje čolnov in vožnja z njimi na Bledu razvila zaradi romanj na Blejski otok in da sta obrti od 12. stol. imeli gospodarski pomen (oskrba in prevoz ljudi). V 18. stol. je cesarica Marija Terezija domačinom podelila služnostne pravice opravljanja prevozov po jezeru kot dopolnilne dejavnosti. Oblika pletne se je s časom spreminjala. Današnjo obliko so zasnovali domačini okoli leta 1900 po zgledu podobnih čolnov, ki so bili v rabi na jezerih v srednji Evropi. Pletna je simetrično oblikovan plitev lesen čoln z ravnim dnom, ki je na premcu koničast, na krmi pa ima prag, ki potnikom olajša vstopanje. Čolnu so po 1. svetovni vojni dodali platneno streho. Dandanes je lahko pletna dolga do osem metrov, na klopeh ob vzdolžnih straneh prevaža do osemnajst potnikov, v preteklosti pa jih je manj, ker je bila krajša.Pletne, ki jih danes izdeluje le še nekaj mojstrov na Bledu, so narejene iz tankih, vzdolžnih, navadno naravno sušenih in s premazi na osnovi lanenega olja zaščitenih macesnovih desk (platic), ki se na spojih prekrivajo. Robovi so spojeni z bakrenimi zakovicami, da izboljšujejo tesnjenje in spajajo oplato z notranjimi ojačitvami, ki skupaj sestavljajo značilno konstrukcijo z ravnim dnom, narejeno na stik. Čoln meri v dolžino do 8 metrov in je širok do 2,35 metra, kar določa pravilnik o plovbnem režimu po Blejskem jezeru. Prav vsaka pletna je unikatna in narejena po željah naročnika; med seboj se razlikujejo po barvah strehe, izrezljanih okraskih, ograjah, sediščih, imenih. Življenjska doba pletne je ob rednem vzdrževanju lahko do 50 let. Pletne so nekdaj lastniki vzdrževali vsako leto zunaj turistične sezone. |
| **Vidik rokodelskih in obrtniških znanj, spretnosti in veščin**  | Lesen čoln – pletna je mizarski izdelek. Sam postopek izdelave pletne je izredno zapleten in traja tudi do pet let. Ker gre za mizarski izdelek, morajo izdelovalci pleten poznati rokovanje z lesom ter se izučiti mizarskih spretnosti, hkrati pa morajo izdelovalci pleten poznati zakonitosti pletnarstva, tj. tradicionalnega izdelovanja pleten. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Izdelovanje pleten in vožnja z njimi po Blejskem jezeru je vpisana v Register nesnovne kulturne dediščine. Pletne danes izdeluje le še nekaj mojstrov na Bledu (po podatku iz leta 2022 okoli 20). |
| **Vidik identitete in prepoznavnosti**  | Večina pletnarjev od leta 2002 deluje znotraj čolnarskega združenja Pletna Bled. Znotraj združenja se tudi ohranja in prenaša znanje o starih načinih izdelave pleten, za to potrebnem materialu in njihovem vzdrževanju. Združenje vzdržuje tudi pristane za pletne in skrbi za zaščito svojih interesov. |
| **Vidik družbenega in gospodarskega napredka** | Pletnarstvo in pletnarjenje sta tradicionalni blejski obrti, ki ju dandanes izvajajo predvsem v turistične namene. Prevažanje ljudi po jezeru s pletnami je posebej pomembno za ohranjanje naravnega okolja in občutljivega ekosistema Blejskega jezera, ki bi ga plovila na pogone, ki omogočajo večje hitrosti ali škodijo okolju, lahko prizadela. |
| **Vidik učinkov na medgeneracijsko povezovanje in vseživljenjsko učenje** | Pletnarstvo in pletnarjenje na Blejskem jezeru je postala tradicija, s katero se lokalna skupnost identificira, obenem pa je to široko prepoznavna turistična znamenitost. Znanja izdelave pleten in čolnarjenja se prenašajo iz roda v rod znotraj družin, ki so že v preteklosti opravljale to obrt. |
| **Vidik učinkov na turizem**  | Izdelovanje pleten je zelo vpeto v turistično ponudbo Bleda, saj je pletna turistična zanimivost in hkrati prevozno sredstvo za prevoz ljudi po Blejskem jezeru. |
| **Viri in literatura** | Register nesnovne kulturne dediščinehttps://www.gov.si/assets/ministrstva/MK/DEDISCINA/NESNOVNA/RNSD\_SI/Rzd-02\_00071.pdf |